Doma
Pavol Országh Hviezdoslav: Doma

preklad básne János Arany: Itthon

Jak na hniezdo vták, v skrýš milú,
pútnik k žriedlu o posilu,
ako dieťa na klin matky:
žiadam sa ja v kruh ten zpiatky.

Tu, stred ľúbej rodinky, tu
môj je svet, ten zpod blankytu;
von hoc výšou mračien roje:
tu večite hviezdnato je.

Očí jas, smev úst sťa ruží:
toť, po čom mi srdce túži,
a prekročiac prah s ciest žitia,
tu aj zavše v stret mi svitá.

Srdce zmladne deckom vo mne:
každej radôstky si spomnie,
i koľ mojej zbrnká hlavy
zlatej vôle motýľ hravý.

A zabudnem na bied súcnosť,
na starosti o budúcnosť,
koľké bremä tlačí tuť tyl:
aby som ich nezarmútil.

S detskou mysľou uspokojím
v tej sa viere jaks’: že svojim
spomôž’, keď im pomôcť treba,
ten náš všetkých otec z neba.

Zdroj 
 http://www.visegradliterature.net/works/hu/Arany_J%C3%A1nos-1817/Itthon/sk/60607-Doma?tr_id=868

Pavol Országh Hviezdoslav
János Arany